*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 19ης Οκτωβρίου 1987

που τροποποιεί την οδηγία 81/527/ΕΟΚ περί αναπτύξεως της γεωργίας στα υπερπόντια γαλλικά διαμερίσματα

(87/522/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε από τον κανονισμό (ΕΟΚ) αριθ. 1760/87 (2), και ιδίως το άρθρο 18,

την πρόταση της Επιτροπής (3),

τη γνώμη του Ευρωπαϊκού Κοινοβουλίου (4),

Εκτιμώντας:

ότι το άρθρο 6 παράγραφος 1 της οδηγίας 81/527/ΕΟΚ (5), όπως τροποποιήθηκε με τον κανονισμό (ΕΟΚ) αριθ. 797/85, προβλέπει για την κοινή δράση διάρκεια πέντε ετών από την ημερομηνία έγκρισης του συγκεκριμένου προγράμματος· ότι η προθεσμία αυτή έληξε στις 28 Ιανουαρίου 1987·

ότι η υλοποίηση των μέτρων που θεσπίστηκαν με την οδηγία 81/527/ΕΟΚ έχει συμβάλλει αποτελεσματικά στην ανάπτυξη της γεωργίας των υπερπόντιων γαλλικών διαμερισμάτων· ότι, εντούτοις, το χαμηλό επίπεδο οικονομικής ανάπτυξης και η υπανάπτυξη του γεωργικού τομέα των εν λόγω διαμερισμάτων σε σχέση με τις άλλες περιοχές της Κοινότητας καθιστούν απαραίτητη τη συνέχιση των διαφόρων εργασιών που προβλέπονται στο πρόγραμμα εφαρμογής των μέτρων, για την εδραίωση της επιτευχθείσας προόδου·

ότι αποδεικνύεται ιδίως απαραίτητο να ενταθεί η προσπάθεια για την παροχή τεχνικής βοήθειας, η οποία επιβάλλεται λόγω του καινοτόμου χαρακτήρα των ποικιλιών της παραγωγής, και για να εξασφαλιστεί ο σύνδεσμος μεταξύ των σταθμών πειραματισμού και των γεωργικών εκμεταλλεύσεων·

ότι θα πρέπει να καταστεί εύκαμπτη η κατανομή της χρηματοδότησης σε συνάρτηση με τις ειδικές επιτακτικές ανάγκες όσον αφορά την εφαρμογή,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 81/527/ΕΟΚ τροποποιείται ως εξής:

1. Στο άρθρο 5, η παράγραφος 1 αντικαθίσταται από το ακόλουθο κείμενο:

«1. Είναι επιλέξιμες από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Προσανατολισμού, οι δαπάνες που πραγματοποιεί η Γαλλική Δημοκρατία στα πλαίσια του προγράμματος και οι οποίες αφορούν τα μέτρα του άρθρου 3:

- στοιχείο α) μέχρι 50 εκατομμύρια ECU,

- στοιχείο β) μέχρι 122 εκατομμύρια ECU,

- στοιχείο γ) μέχρι 57 εκατομμύρια ECU,

- στοιχείο δ) μέχρι 18 εκατομμύρια ECU,

- στοιχείο ε) μέχρι 40,5 εκατομμύρια ECU, εκ των οποίων 5,35 εκατομμύρια ECU κατ' ανώτατο όριο μπορούν να χρησιμοποιηθούν για την παροχή τεχνικής βοήθειας και την εφαρμογή των αποτελεσμάτων της αγρονομικής έρευνας.

Κατά την έγκριση του προγράμματος ή των τροποποιήσεών του που αναφέρονται στο άρθρο 2 παράγραφος 2, η Επιτροπή μπορεί να τροποποιήσει τα όρια αυτά, χωρίς εντούτοις να υπερβεί το προβλεπόμενο κόστος που αναφέρεται στο άρθρο 6 παράγραφος 3, ούτε να υπερβεί τα 5,35 εκατομμύρια ECU για την παροχή τεχνικής βοήθειας και την εφαρμογή των αποτελεσμάτων της έρευνας.»

2. Στο άρθρο 6, οι παράγραφοι 1 και 3 αντικαθίστανται από το ακόλουθο κείμενο:

«1. Η διάρκεια της κοινής δράσεως περιορίζεται σε επτά έτη από την ημερομηνία εγκρίσεως του προγράμματος.»

«3. Το συνολικό προβλεπόμενο κόστος της κοινής δράσεως που επιβαρύνει το ταμείο ανέρχεται σε 115 εκατομμύρια ECU.»

Άρθρο 2

Η παρούσα οδηγία απευθύνεται στη Γαλλική Δημοκρατία.

Λουξεμβούργο, 19 Οκτωβρίου 1987.

Για το Συμβούλιο

Ο Πρόεδρος

L. TOERNAES

(1) ΕΕ αριθ. L 93 της 30. 3. 1985, σ. 1.

(2) ΕΕ αριθ. L 167 της 26. 6. 1987, σ. 1.

(3) ΕΕ αριθ. C 175 της 3. 7. 1987, σ. 5.

(4) Γνώμη που διατυπώθηκε στις 16 Οκτωβρίου 1987 (δεν έχει ακόμα δημοσιευθεί στην Επισημη Εφημερίδα).

(5) ΕΕ αριθ. L 197 της 20. 7. 1981, σ. 38.